กฎกระทรวง ฉบับที่ 4 (พ.ศ. 2548) ออกตามความในพระราชบัญญัติการบริหารองค์กรศาสนาอิสลาม พ.ศ. 2540

กฎกระทรวง
กฎกระทรวง
ฉบับที่ ๔ (พ.ศ. ๒๕๔๘)
ออกตามความในพระราชบัญญัติการบริหารองค์กรศาสนาอิสลาม
พ.ศ. ๒๕๔๐[๑]
 

อาศัยอำนาจตามความในมาตรา ๕ และมาตรา ๑๒
แห่งพระราชบัญญัติการบริหารองค์กรศาสนาอิสลาม พ.ศ. ๒๕๔๐
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑
ให้เพิ่มความต่อไปนี้เป็นข้อ ๖/๑ แห่งกฎกระทรวง ฉบับที่ ๒ (พ.ศ. ๒๕๔๒)
ออกตามความในพระราชบัญญัติการบริหารองค์กรศาสนาอิสลาม พ.ศ. ๒๕๔๐
"ข้อ ๖/๑
มัสยิดใดที่จดทะเบียนจัดตั้งมัสยิดแล้วประสงค์จะเปลี่ยนแปลงรายการในหนังสือสำคัญแสดงการจดทะเบียนจัดตั้งมัสยิด
ให้ขอความเห็นชอบโดยแสดงเหตุผลความจำเป็นต่อคณะกรรมการอิสลามประจำจังหวัด
เมื่อคณะกรรมการอิสลามประจำจังหวัดเห็นชอบแล้ว ให้มัสยิดยื่นคำขอตามแบบ บอ.๒/๑
ท้ายกฎกระทรวงนี้ ต่อนายอำเภอท้องที่แจ้งต่อพนักงานเจ้าหน้าที่พิจารณา
และมีคำสั่งให้เปลี่ยนแปลงรายการในหนังสือสำคัญแสดงการจดทะเบียนจัดตั้งมัสยิด
เมื่อพนักงานเจ้าหน้าที่มีคำสั่งเปลี่ยนแปลงรายการในหนังสือสำคัญแสดงการจดทะเบียนจัดตั้งมัสยิดแล้ว
ให้แก้ไขเปลี่ยนแปลงรายการในหนังสือสำคัญแสดงการจดทะเบียนจัดตั้งมัสยิด
และออกหนังสือสำคัญแสดงการเปลี่ยนแปลงรายการในหนังสือสำคัญแสดงการจดทะเบียน ตามแบบ
บอ.๓/๑ ท้ายกฎกระทรวงนี้
ให้มัสยิดถือไว้เพื่อแสดงการแก้ไขเปลี่ยนแปลงรายการดังกล่าว
กรณีเฉพาะการเปลี่ยนแปลงชื่อมัสยิด
ให้พนักงานเจ้าหน้าที่แจ้งไปยังผู้ว่าราชการจังหวัด
เพื่อดำเนินการจัดให้มีการจัดให้มีการประกาศในราชกิจจานุเบกษา
ในกรณีพนักงานเจ้าหน้าที่มีคำสั่งไม่ให้เปลี่ยนแปลงรายการในหนังสือสำคัญแสดงการจดทะเบียนจัดตั้งมัสยิด
ให้พนักงานเจ้าหน้าที่แจ้งเป็นหนังสือแก่มัสยิดผู้ขอพร้อมทั้งเหตุผลประกอบ

ข้อ
๒ ให้ยกเลิกแบบ บอ. ๓ และแบบ บอ. ๗
ท้ายกฎกระทรวง ฉบับที่ ๒ (พ.ศ. ๒๕๔๒) ออกตามความในพระราชบัญญัติการบริหารองค์กรศาสนาอิสลาม
พ.ศ. ๒๕๔๐ และให้ใช้แบบ บอ. ๓ และแบบ บอ. ๗ ท้ายกฎกระทรวงนี้แทน




ให้ไว้ ณ วันที่ ๒ มีนาคม พ.ศ. ๒๕๔๘
โภคิน
พลกุล
รัฐมนตรีว่าการกระทรวงมหาดไทย




หมายเหตุ : -
เหตุผลในการประกาศใช้กฎกระทรวงฉบับนี้ คือ เนื่องจากกฎกระทรวง ฉบับที่ ๒ (พ.ศ.
๒๕๔๒) ออกตามความในพระราชบัญญัติการบริหารองค์กรศาสนาอิสลาม พ.ศ. ๒๕๔๐
มิได้กำหนดหลักเกณฑ์และวิธีการเปลี่ยนแปลงรายการในหนังสือสำคัญแสดงการจดทะเบียนจัดตั้งมัสยิด
ประกอบกับสมควรปรับปรุงแบบหนังสือสำคัญแสดงการจดทะเบียนจัดตั้งมัสยิดตามแบบ บอ. ๓
และคำขอจดทะเบียนเลิกมัสยิดตามแบบ บอ. ๗ ให้เหมาะสมยิ่งขึ้น จึงจำเป็นต้องออกกฎกระทรวงนี้































ภัทรวีร์/ปรับปรุง
๓๑ สิงหาคม ๒๕๖๐
[๑] รก.๒๕๔๘/๒๕ก/๔/๑๘
มีนาคม ๒๕๔๘